《山水障歌》
明代·郑关

天下丹青谁最奇，昔有郑虔与祁岳。观兹毫素妙有神，不是良工岂能作。

杳霭川原远莫分，孤弦暝戛春江云。人间翰墨不易得，此物当时谁赠君。

遥看浦口千重树，飒遝常疑致风雨。寓目苍茫似武陵，致身恍惚如天姥。

独牧原头是阿谁，终朝默默竟奚为。早将扣角商歌奏，须载齐侯车后归。

作者简介：福建闽县人，字公启。师事林鸿。与弟郑阎皆能诗。有《石室遗音》。